**Dôvodová správa**

**Všeobecná časť**

**Čl. I**

Cieľom tejto novely zákona je upraviť zodpovednosť maloletých páchateľov za spáchanie priestupkov tak, aby túto zodpovednosť za maloleté dieťa prebral rodič alebo iný jeho zákonný zástupca. Opatrenie má riešiť aj prípady, kedy často maloleté, priestupkovo nezodpovedné deti, páchajú priestupky na popud rodičov či iných členov rodiny s vedomím, že tieto priestupky nebudú postihnuté. Výrazný pomer priestupkov páchaných maloletými potvrdzujú aj štatistiky vedené v jednotlivých regiónoch najmä východného Slovenska, pričom tento pomer nebezpečne rastie v prospech maloletým páchateľom. Dopĺňa sa tiež možnosť uprednostniť pred vládou schváleným spôsobom výkonu rozhodnutia o uložení pokuty za určité priestupky zrážkami z dávok možnosť, ktorá už v súčasnosti v zákone o priestupkoch má svoje miesto, len sa nevyužíva, keďže v súčasných podmienkach je ustanovenie gumové. Ide o možnosť „odpracovať si pokutu za priestupok“ namiesto zrážok z dávok, a to výkonom verejnoprospešných prác.

**Čl. II**

Cieľom tohto návrhu novely exekučného zákona je zabezpečiť, aby ľudia pre malé pohľadávky neboli zaťažovaní pri ich vymáhaní formou exekúcie nadmernými nákladmi, ktoré si ako odmenu účtujú exekútori. Súčasná právna úprava totiž vytvára stav, kedy pri malých dlžných sumách vymáhaných exekútormi, výška konečnej sumy častokrát výrazne presahuje výšku pôvodnej pohľadávky. Je to neproporcionálne a neadekvátne. Preto novela zákona navrhuje takú právnu úpravu, ktorá znemožní, aby odmena exekútora presiahla hodnotu samotnej dlžoby. Odstráni sa tým stav, na ktorý občania dlhodobo poukazujú ako na nevyvážený, neprimeraný a tiež nespravodlivý.

Návrh zákona tiež upravuje situáciu, kedy dôjde k zastaveniu exekúcie zavinením exekútora, kedy mu odmena neprináleží.

**Osobitná časť**

**Čl. I**

K bodu 1

Upravuje sa zodpovednosť maloletých páchateľov za spáchanie priestupkov tak, že túto zodpovednosť za maloleté dieťa preberá rodič alebo iný jeho zákonný zástupca.

K bodu 2

Upravuje sa výkon rozhodnutia o uložení pokuty za určité priestupky zrážkami z dávok tak, že páchateľ si môže podľa § 88a odpracovať pokutu za priestupok namiesto zrážok z dávok, a to výkonom verejnoprospešných prác.

**Čl. II**

K bodu 1

Dopĺňa sa maximálna horná hranica, do ktorej výšky môže siahať v súhrne odmena exekútora za výkon exekučnej činnosti, ktorou sa stáva hodnota samotnej vymáhanej pohľadávky.

K bodu 2

Upúšťa sa od odmeny exekútorovi, ak dôjde k zastaveniu exekúcie zavinením exekútora.